CELEX: 32022D0484
Language: sk
Date: 2022-03-23 00:00:00
Title: Vykonávacie rozhodnutie Komisie (EÚ) 2022/484 z 23. marca 2022, ktorým sa stanovujú výnimky z nariadenia Európskeho parlamentu a Rady (EÚ) č. 1307/2013 a delegovaného nariadenia Komisie (EÚ) č. 639/2014, pokiaľ ide o uplatňovanie určitých podmienok týkajúcich sa ekologizačnej platby za rok nároku 2022 [oznámené pod číslom C(2022) 1875]

25.3.2022   
               
               
                  SK
               
               
                  Úradný vestník Európskej únie
               
               
                  L 98/105
               
            
         VYKONÁVACIE ROZHODNUTIE KOMISIE (EÚ) 2022/484
         z 23. marca 2022,
         ktorým sa stanovujú výnimky z nariadenia Európskeho parlamentu a Rady (EÚ) č. 1307/2013 a delegovaného nariadenia Komisie (EÚ) č. 639/2014, pokiaľ ide o uplatňovanie určitých podmienok týkajúcich sa ekologizačnej platby za rok nároku 2022
         
            
               [oznámené pod číslom C(2022) 1875]
            
         
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (1), a najmä jeho článok 69 ods. 1,
         keďže:
         
                     (1)
                  
                  
                     V hlave III kapitole 3 nariadenia (EÚ) č. 1307/2013 sa stanovuje platba na poľnohospodárske postupy prospešné pre klímu a životné prostredie (ďalej len „ekologizačná platba“). Tieto postupy zahŕňajú diverzifikáciu plodín podľa článku 43 ods. 2 písm. a) a oblasti ekologického záujmu podľa článku 43 ods. 2 písm. c) uvedeného nariadenia. Ďalšie pravidlá týkajúce sa uvedených postupov sa stanovujú v kapitole 3 delegovaného nariadenia Komisie (EÚ) č. 639/2014 (2).
                  
               
                     (2)
                  
                  
                     V článku 44 ods. 4 nariadenia (EÚ) č. 1307/2013 sa stanovuje, že na účely diverzifikácie plodín sa pôda ležiaca úhorom považuje za pôdu s inou plodinou ako trávy alebo iné rastlinné krmivá. Z uvedeného vyplýva, že pôda, ktorá bola spásaná alebo na ktorej bol vykonaný zber na účely produkcie, sa nemôže považovať za pôdu ležiacu úhorom.
                  
               
                     (3)
                  
                  
                     V článku 46 ods. 2 prvom pododseku písm. a) nariadenia (EÚ) č. 1307/2013 sa stanovuje, že plochy pôdy ležiacej úhorom možno považovať za oblasti ekologického záujmu. V článku 45 ods. 2 delegovaného nariadenia (EÚ) č. 639/2014 sa vyžaduje absencia poľnohospodárskej výroby a v článku 45 ods. 10b uvedeného nariadenia sa zakazuje používanie prípravkov na ochranu rastlín na pôde ležiacej úhorom, ktorá sa považuje za oblasť ekologického záujmu.
                  
               
                     (4)
                  
                  
                     Invázia Ruska na Ukrajinu 24. februára 2022 spôsobila prudký nárast cien komodít a má vplyv na ponuku poľnohospodárskych výrobkov a dopyt po nich. S cieľom riešiť túto situáciu by sa mal zvýšiť potenciál poľnohospodárskej výroby Únie v oblasti dodávok potravín aj krmív.
                  
               
                     (5)
                  
                  
                     Plochy pôdy ležiacej úhorom zostávajú plochami ornej pôdy vhodnými na pestovanie plodín, ktorá by sa, hoci v rôznej miere v závislosti od podmienok, ako je kvalita pôdy, mohla okamžite využiť na výrobu potravín a krmív. S cieľom umožniť poľnohospodárom, aby čo najviac využívali svoje dostupné plochy na účely potravinárskej výroby a kŕmenia zvierat, by sa preto členským štátom mala povoliť za rok nároku 2022 výnimka z podmienok týkajúcich sa ekologizačnej platby vrátane používania prípravkov na ochranu rastlín, pokiaľ ide o pôdu ležiacu úhorom, ktorá bola vyhlásená za pôdu spĺňajúcu požiadavky na diverzifikáciu plodín alebo na oblasť ekologického záujmu v súlade s článkom 44 ods. 4 a článkom 46 ods. 2 prvým pododsekom písm. a) nariadenia (EÚ) č. 1307/2013, v uvedenom poradí.
                  
               
                     (6)
                  
                  
                     V tomto rozhodnutí by sa mali stanoviť výnimky z povinností v oblasti diverzifikácie plodín a oblasti ekologického záujmu len v takom rozsahu a na také obdobie, aké je nevyhnutne potrebné. Výnimky by sa mali obmedziť na rok nároku 2022 a ich cieľom by malo byť riešenie vplyvu na ponuku poľnohospodárskych výrobkov a dopyt po nich tým, že sa umožní rozšírenie celkovej plochy ornej pôdy dostupnej na výrobu potravín a krmív.
                  
               
                     (7)
                  
                  
                     Pri rozhodovaní o uplatňovaní výnimiek by tieto členské štáty mali náležite zohľadniť ciele poľnohospodárskych postupov prospešných pre klímu a životné prostredie, a najmä potrebu dostatočnej ochrany kvality pôdy, kvality prírodných zdrojov a biodiverzity, predovšetkým v najcitlivejších obdobiach pre kvitnutie a hniezdenie vtákov.
                  
               
                     (8)
                  
                  
                     S cieľom zabezpečiť, aby výnimky povolené týmto rozhodnutím boli účinné vzhľadom na sledované ciele, t. j. zmiernenie rastúcich cien komodít a vplyv na ponuku a dopyt, by členské štáty mali prijať rozhodnutia o uplatňovaní výnimiek do 21 dní od dátumu oznámenia tohto rozhodnutia a mali by tieto rozhodnutia oznámiť Komisii do siedmich dní odo dňa ich prijatia.
                  
               
                     (9)
                  
                  
                     S cieľom umožniť Komisii monitorovať správne uplatňovanie výnimiek stanovených týmto rozhodnutím, ako aj ich vplyv, by členské štáty mali poskytnúť informácie o počte poľnohospodárskych podnikov a hektárov, na ktoré sa výnimky vzťahujú. Uvedené informácie by sa mali Komisii sprístupniť do 15. decembra 2022 prostredníctvom existujúcich nástrojov oznamovania.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Výboru pre priame platby,
                  
               PRIJALA TOTO ROZHODNUTIE:
         
            Článok 1
            Rozhodnutia o výnimke z určitých podmienok týkajúcich sa ekologizačnej platby za rok nároku 2022
            
               1.   Odchylne od článku 44 ods. 4 nariadenia (EÚ) č. 1307/2013 sa môžu členské štáty rozhodnúť, že pokiaľ ide o rok nároku 2022, pôda ležiaca úhorom sa považuje za pôdu s odlišnou plodinou, aj keď takáto pôda bola spásaná alebo bol na nej vykonaný zber na účely produkcie alebo bola obrábaná.
            
            
               2.   Odchylne od článku 45 ods. 2 delegovaného nariadenia (EÚ) č. 639/2014 sa môžu členské štáty rozhodnúť, že pokiaľ ide o rok nároku 2022, pôda ležiaca úhorom sa považuje za oblasť ekologického záujmu v súlade s článkom 46 ods. 2 prvým pododsekom písm. a) nariadenia (EÚ) č. 1307/2013, aj keď takáto pôda bola spásaná alebo bol na nej vykonaný zber na účely produkcie alebo bola obrábaná. Uplatňuje sa váhový faktor stanovený pre pôdu ležiacu úhorom v prílohe X k nariadeniu (EÚ) č. 1307/2013.
               Odchylne od článku 45 ods. 10b delegovaného nariadenia (EÚ) č. 639/2014, ak členské štáty využijú výnimku uvedenú v prvom pododseku tohto odseku, môžu tiež rozhodnúť, že povolia používanie prípravkov na ochranu rastlín na tých plochách, kde sa pôda spása alebo sa na nej vykonáva zber na účely produkcie alebo je obrábaná.
            
         
         
            Článok 2
            Časové obmedzenie
            Rozhodnutia uvedené v článku 1 sa prijmú do 21 dní odo dňa oznámenia tohto rozhodnutia.
         
         
            Článok 3
            Oznámenia
            
               1.   Členské štáty oznámia Komisii rozhodnutia prijaté podľa článku 1 do siedmich dní od dátumu prijatia týchto rozhodnutí.
            
            
               2.   Členské štáty do 15. decembra 2022 oznámia Komisii počet poľnohospodárskych podnikov, ktoré uplatnili výnimky stanovené v článku 1, a počet hektárov, na ktorých sa uplatňujú uvedené výnimky.
            
         
         
            Článok 4
            Adresáti
            Toto rozhodnutie je určené členským štátom.
         
         
            V Bruseli 23. marca 2022
            
               
                  Za Komisiu
               
               Janusz WOJCIECHOWSKI
               
                  člen Komisie
               
            
         
         
            (1)  Ú. v. EÚ L 347, 20.12.2013, s. 608.
         
            (2)  Delegované nariadenie Komisie (EÚ) č. 639/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu (Ú. v. EÚ L 181, 20.6.2014, s. 1).